UDMR primește o lovitură de imagine de la șeful Forumului Democrat al Germanilor, care refuză invitația la Congres: ”Le doresc succese în compania tovarășilor de drum Dragnea și Tăriceanu”

Președintele Forumului Democratic al Germanilor din România, Paul-Jürgen Porr, a anunțat într-o postare pe Facebook că a refuzat invitația UDMR de a participa la congresul formațiunii maghiare din luna februarie, nemulțumit de susținerea dată coaliției conduse de Liviu Dragnea și Călin Popescu Tăriceanu.

”Dr. Jürgen Porr mulțumește UDMR pentru invitație și transmite că nu va participa la congresul UDMR. Printr-un email a transmis UDMR că le dorește „succese în continuare” în compania tovarășilor de drum Dragnea și Tăriceanu. Porr: este inadmisibil că UDMR susține măsurile luate de coaliția de guvernare în așa – zisa reformare a Justiției, măsuri care duc la slăbirea luptei anticorupție și pun în mare pericol statul de drept din România. Din aceste considerente, Porr nu va participa la congres și a transmis în schimb „toate cele bune”, se arată în postarea de pe contul oficial de Facebook al Forumului Democrat al Germanilor din România (FDGR).

FDGR este formațiunea pe listele căreia Klaus Iohannis a candidat la Primăria Sibiu, câștigând patru mandate, înainte de a fi susținut de PNL la președinția României.

UDMR va organiza în 22-23 februarie congresul formațiunii la Cluj.

Foto: Paul-Jürgen Porr (Contul de Facebook al FDGR)